劉禹錫

劉禹錫，字夢得，係中國唐代時嘅官員同詩人。佢自身自稱出身自中山，而傳記寫話出身自彭城。老來佢同白居易唱和最多，所以並稱爲劉白，白居易贈佢詩號詩豪；因爲做過太子賓客，所以稱呼做劉賓客，又因爲做過祕書監、檢校禮部尚書，所以稱呼做。

小傳 
劉禹錫出生喺代代都出儒學者而有名嘅家族，關於佢嘅家世來歷講法比較多。19歲，劉禹錫去到京都長安嘅學校讀書。793年21歲時，佢及第進士，之後又過埋博學宏辭科。

佢做過淮南節度使杜佑轄下嘅書記。之後，佢入到中央政界，同同年進士嘅柳宗元一齊加入嘅黨派，呢個黨派歷經德宗末期嘅貞元年間到順宗期，期間推進政治改革。當中劉禹錫擔當財政方面，因爲佢角色重要，佢同王叔文、王伾、柳宗元一齊並稱爲「二王劉柳」。太過急激嘅改革令佢樹起好多政敵，譬如武元衡。無過幾耐，喺宦官嘅壓力下，在位得八個月嘅順宗退位，然後憲宗即位，武元衡呢班守舊派嘅勢力再盛，王叔文一跣腳就冧咗臺、降咗職，劉禹錫亦遭左遷，任命爲連州刺史，不過喺途中又降格爲朗州司馬，呢一年佢33歲。呢陣時黨派中其他緊要同道亦同樣左遷爲各地嘅司馬。喺朗州約九年間，劉禹錫沉浸喺文學度，呢度古來係楚地，佢從當地風俗度取材來作詩，作啲畀民衆祭祀用嘅歌詞。

815年，佢召還返京都長安，但佢詠咗首關於玄都觀嘅詩，入面有揶揄政府主流派嘅內容，結果惹嬲咗當局權貴，又再貶爲連州刺史。之後歷經數地刺史，比如佢赴任過夔州刺史同和州刺史，意味住佢畀人放逐多年。828年返去長安，拜命爲主客郎中。結果劉禹錫又再去玄都觀，又詠咗首詩作爲前回嘅續篇。不過呢次有宰相裴度保佢，免咗左遷，但之後裴度引退後，佢想去洛陽任職都唔得，832年外放爲蘇州刺史。因爲劉禹錫份人恃才傲物，性格狹窄，令佢嘅地位好唔安定。之後又做過太子賓客、刺史。

晚年劉禹錫返去洛陽，做太子賓客呢個閒散官職。佢同白居易交往得好深，元稹未死前就已經經常唱和詩，死後由世稱「元白」轉爲「劉白」，白居易讚佢詩文神妙。到唐武宗時，佢喺太子賓客之上加封檢校禮部尚書，係最後嘅官職，842年以70歲壽終，贈戶部尚書。

佢嘅詩歌作品有《劉賓客集》，共40卷。

詩風 
劉禹錫嘅抱負大，人生中又漂泊多年，所以佢心生對社會不公嘅激憤。爲此，佢作咗幾多詩表露心中嘅憤鬱，有啲係詠史來表白佢不屈嘅意志，有啲係詠物來指摘當時嘅政治腐敗。劉禹錫嘅左遷經驗，令佢詠嘅詩諷喻色彩強烈，尤其係樂府體嘅寓言詩。例如《聚蚊謠》，佢將中央政界嘅佞臣比喻成夏天時嘅蚊，呢啲蚊雖然係好細嘅存在，但聚埋一齊飛來飛去，煩人不但止重會傷人。但無論點，秋冬時嘅凍天一來，啲蚊就會絕跡，同樣呢班佞臣一失去天時之利，佢哋就會順勢凋落，呢首詩就係有噉樣嘅諷喻意味。此外呢類詩仲有《昏鏡詞》、《養鷙詞》、《讀張曲江集作》等，佢哋都包含呢啲特點。

佢嘅懷古詩亦好得讚賞，因爲呢啲詩都充滿滄桑雋永嘅悲傷情感。當中有名嘅有《烏衣巷》、《西塞山懷古》、《金陵懷古》、《蜀先主廟》。

另外，佢又爲各地唱嘅歌曲作新嘅歌辭。因爲曾經喺巴山楚水之地生活好耐，令佢心生對地方歌謠嘅熱愛。喺民間音樂浸染之下，作出唔少富於民歌情調、介乎雅俗嘅詩，清新質樸，真率自然。比如喺做朗州司馬時，當地嘅歌謠係用竹枝做和聲嘅，佢接住屈原學習民歌嘅傳統，根據民歌嘅調作出咗十幾篇《竹枝詞》，係有名嘅作品。之外佢又據調《浪淘沙》作咗九首詞。呢啲作品嘅風格就係由佢吸收、融和民歌之美而成。

總體來講，劉禹錫嘅詩歌明瞭、雄渾、節奏幾和諧。當時，佢及得上白居易，世人嗌佢哋做「劉白」，白居易亦贈佢詩號「詩豪」。

儒學 
詩詞之外，劉禹錫又寫咗三篇《天論》，係呼應柳宗元《天說》嘅作品，係變革關於天嘅思考方式嘅先驅。佢嘅學說提出對從來沿襲嘅天人感應說嘅異議，認爲天只係按住佢本身嘅特性去生成萬物，而唔會理人世嘅事，否認神祕、有意志嘅天；而人有自己意識而運用自身嘅能力，依據法來制禦萬物，但又唔係對自然規律嘅干預。天同人兩者各有自己能力，都取代唔到對方。佢嘅學說深化咗無神思想，由此，佢畀人睇做「唐代樸素唯物思想家」。

作品舉例 
呢度收錄劉禹錫三首代表作品。

參攷資料

攷 

類:大唐詩人
類:大唐官員
類:浙江人
禹錫